AlexejDobrolubov/national_council_slovak_2010 huggingface dataset:
33. schôdza NR SR - 15.deň - B. popoludní
Dátum: 2025-04-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

116. Ďakujem za slovo. Viete, ja by som veľmi rada odkázala pánovi Gedrovi, ktorý je podľa mňa naozaj reálnym predkladateľom tohto paškvilu, aby si práve naštudoval po prvé, čo je to politika, že teda to nie je len činnosť strán, ale aj organizácií a občanov tejto krajiny. A po druhé by som rada zdôraznila, že už by sme si konečne mali uvedomiť, že my všetci, poslanci, poslankyne, ale dokonca aj verejní funkcionári, zákonodarci, ministri, štátni tajomníci, my všetci sme zamestnanci občianskeho sektora. My všetci máme povinnosť brániť liberálnu demokraciu, ktorá je súčasťou existencie našej krajiny. Jedným zo základných pilierov demokracie je občianska participácia na verejnej a zákonodarnej moci. Rozumiete tomu vôbec? Znamená to, že našou povinnosťou je tvoriť politiky s účasťou občianskeho sektora, a teda aj mimovládneho sektora. My ich musíme zainvolvovať do tohto rozhodovania. To je to, prečo nás Európska únia kritizuje. V konečnom dôsledku týmto paškvilom spôsobíte len to, že mimovládny sektor, ktorý je už teraz poddimenzovaný kapacitne aj finančne, nebude schopný získať donorov a nebude vyvíjať tie činnosti, ktoré by mal robiť štát a ktoré mimovládne organizácie suplujú. Ale viete, ja vám hovorím jednu vec, že napriek tomu, že sa snažíte o zničenie tohto sektoru, tak kritické hlasy aktívnych občanov, ktorí nesúhlasia s pošliapavaním demokracie, ktorú tu teraz predvádzate, neumlčíte. Práveže naopak, čím viac sa budete snažiť obmedzovať slobodu, tým viac budete prebúdzať občiansku odvahu.
33. schôdza NR SR - 15.deň - B. popoludní
Dátum: 2025-04-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

96. Ďakujem, pán poslanec Čaučík, za to, že ste pripomenul aj slová verejného ochrancu práv, ktorý jasne povedal, že novela môže neprimerane zasiahnuť do základných práv a slobôd a najmä v súvislosti s ochranou anonymity darcov, a takisto odporučil, aby sa legislatíva prijímala naozaj v riadnom legislatívnom procese. Ale nebol to len on, vyjadrilo sa napríklad aj Slovenské národné stredisko pre ľudské práva, ktoré hovorí, že novela môže zastrašiť občiansku spoločnosť a vytvoriť bariéry pre právo na združovanie. A vyjadrila sa takisto aj Rada vlády pre mimovládne organizácie, ktorá hovorí, že návrh je diskriminačný, v rozpore so slovenskou aj európskou legislatívou, a dokonca že pletie bič na aktívnych občanov a stigmatizuje občiansku spoločnosť. Takisto sa vyjadrila aj Komora mimovládnych neziskových organizácií, ktorá dokonca vyzvala poslancov Národnej rady, aby odmietli novelu zákona, pretože ju považuje za diskriminačnú. Vyjadrili sa aj samotné občianske združenia, neziskové organizácie, napríklad Poradňa pre občianske a ľudské práva, ktorá ako jediná zastupuje a obhajuje práva Rómov, ktorá hovorí, že zákon diskriminačne cieli len na občianske organizácie, nie na komerčné subjekty či iných aktérov, ktorí tiež ovplyvňujú verejné politiky, navyše porušuje právo na súkromie fyzických osôb, ktoré nás finančne podporujú, a zavádza neprimerane prísne sankcie za administratívne pochybenia. Ja len pripomínam, že sú to organizácie, ktoré komunikujú s verejnosťou, s médiami, ale, samozrejme, aj s politikmi, poslancami, poslankyňami a snažia sa presadzovať rovnosť ľudí, obhajujú ľudské práva ľudí, to, čo by mal robiť štát. Medzi také organizácie patrí napríklad aj Inakosť, ktorá zastupuje práva queer ľudí a ktorá bola úplne odtrhnutá od štátnej pomoci, alebo Možnosť voľby, ktorá sa angažuje v oblasti rovnosti žien. Sú to všetky advokačné organizácie, ktoré sa podieľajú na politickej moci tým, že advokujú v prospech ľudí. A ja sa pýtam, ako tieto organizácie škodia tejto vláde? No snáď len tak, že vás kritizujú za to, že nerobíte ni... (Prerušenie vystúpenia časomerom.)
33. schôdza NR SR - 15.deň - B. popoludní
Dátum: 2025-04-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

60. Ďakujem veľmi pekne za slovo. Pán poslanec, ja som veľmi rada, že ste upozornil na to, akým spôsobom bol vlastne tento návrh zákona predkladaný, aj na to, ako pofidérne sa pristupovalo celkovo k prerokovávaniu a k zmenám v tomto zákone. Bola to veľmi dobrá analýza, dokonca ste použil aj analýzu vetných členov a slovných druhov, za čo vám patrí určite pochvala. A viete, ono to presne takto vyzerá, keď sa autokrati nesnažia pomôcť občianskemu sektoru, ale snažia sa zhoršiť podmienky tohto fungovania v ňom, a dokonca tento sektor umlčať a šikanovať a zničiť. A keďže cieľom, samozrejme, nie je konštruktívne pomáhať občianskemu sektoru, napríklad kvôli tomu, že je poddimenzovaný finančne aj personálne a ale ho zničiť, no tak sa to robí pekne bez participácie s nimi, bez toho, aby tieto občianske združenia prinášali nejaké inovácie a vylepšenia, pekne potichu za zatvorenými dverami. A keď sa potom narazí na nejaký odpor verejnosti, tak sa ešte 30-krát rýchlo spravia nejaké pozmeňovacie návrhy, no a potom to tak vyzerá, ako to vyzerá teraz. Ja by som ale aj ocenila navrhovateľov, aj tých, ktorí to všetko teda pozmeňovali, pretože aj ten posledný návrh zákona urobili fakt že rýchlosťou blesku, 20 strán za 5 minút, takže to si určite zaslúži ocenenie, aj keď to potom nakoniec vyzerá tak, ako to vyzerá. Najsmiešnejšie ale celé na tom je, že v podstate výsledok je taký, že tie mimovládne organizácie, ktoré napríklad nedostanú žiadne dotácie alebo granty, tak to vyzerá tak, že budú možno vykazovať a reportovať ešte menej ako tie predchádzajúce. A viete, kto na to doplatí? No najmä tie malé organizácie, napríklad tie športové kluby, ktoré majú nejakých pár tisíc eur od mesta alebo obce a tie potom budú musieť odpovedať na každú infožiadosť a reportovať, čo všetko robili, kam tie peniaze dali a tak ďalej. A to je najsmutnejšie.
33. schôdza NR SR - 15.deň - B. popoludní
Dátum: 2025-04-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

60. Ďakujem veľmi pekne za slovo. Pán poslanec, ja som veľmi rada, že ste upozornil na to, akým spôsobom bol vlastne tento návrh zákona predkladaný, aj na to, ako pofidérne sa pristupovalo celkovo k prerokovávaniu a k zmenám v tomto zákone. Bola to veľmi dobrá analýza, dokonca ste použil aj analýzu vetných členov a slovných druhov, za čo vám patrí určite pochvala. A viete, ono to presne takto vyzerá, keď sa autokrati nesnažia pomôcť občianskemu sektoru, ale snažia sa zhoršiť podmienky tohto fungovania v ňom, a dokonca tento sektor umlčať a šikanovať a zničiť.
33. schôdza NR SR - 15.deň - B. popoludní
Dátum: 2025-04-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

50. Predkladatelia tohto zákona nám neustále tvrdia, že vraj im ide o transparentnosť. A teda ja som si vypočula, aj keď nie som masochistka, ale urobila som to, vypočula som si niekoľkokrát tlačové konferencie, kde je zaujímavé, že tento zákon prezentujú najmä tí, ktorí ho nepredpokladali, ako pán Gedra, Glück a ostatní, alebo pán mladý Kaliňák. A tam som sa dozvedela, že vlastne im záleží na tom, aby sme odstránili tú šedú a čiernu ekonomiku v tomto priestore, kde pracujú mimovládne organizácie, pretože nikto vlastne nevie, kam idú milióny z mimovládnych organizácií. No tak ak vám tak veľmi záleží na tej transparentnosti, tak my sa potom pýtame, že kde je tá vaša transparentnosť. Kto napríklad financuje tie vaše pofidérne inštitúty, alebo kto financuje vaše kampane, alebo tie vaše tiché dohody v pozadí s oligarchami a návštevy Bödöra na úrade vlády a podobne. Len pre zaujímavosť a podľa dostupných dát, v roku 2023 politické strany získali zo súkromných zdrojov rekordných 15,2 mil. eur. No a najmä niektoré strany ako SMER, tak tie financovali svoje kampane výlučne z vlastných zdrojov a bez príspevkov od občanov, pričom väčšina týchto peňazí smerovala do straníckych agentúr, čo, samozrejme, sťažuje verejnú kontrolu. No a podobne ani prezidentská kampaň Petra Pellegriniho teda nebola označená za najtransparentnejšiu kampaň za posledné roky, všakže? Takže kde idú tieto peniaze, alebo odkiaľ prichádzajú, tak to nemienite nijakým spôsobom transparentne prezentovať. Ja vám len poviem, že v porovnaní napríklad s takými mimovládnymi organizáciami je to úplne inak, lebo mimovládne organizácie teda musia poriadne vyúčtovať svoje príjmy aj svoje výdavky. Sú totiž tieto peniaze účelovo viazané a keď ich účelovo neminú, tak ich musia vrátiť. A takisto podliehajú aj daňovej kontrole, takže každý si môže pozrieť, kde tieto milióny idú a na aký účel boli vlastne použi... (Prerušenie vystúpenia časomerom.)
33. schôdza NR SR - 15.deň - B. popoludní
Dátum: 2025-04-16
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

14. Ďakujem veľmi pekne za slovo. Pán Pročko, ďakujem vám a musím povedať, že aj mňa ste inšpiroval, najmä keď ste poukázal na to, že páni kolegovia z koalície, poslanci a poslankyne doslova ušli na sviatky. Ale viete, oni nie sú jediní ľudia, ktorí utekajú z tejto krajiny. Sú to aj mladí ľudia, 25 % mladých ľudí už ušlo a 60 % mladých ľudí chce odísť z tejto krajiny. A nie je to preto, že by chceli okúsiť ako chutia, ja neviem, slimáky v Paríži, alebo dať si espresso v Miláne. Ale odchádzajú preto, lebo toho majú dosť. Majú dosť tohto chaosu, dosť korupcie, dosť tohto papalášstva a dosť toho, že keď chcú niečo zmeniť a zdvihnúť hlas a nejakým spôsobom sa aktivizovať, napríklad aj na protestoch na námestiach, tak sú akurát tak prenasledovaní. Miesto toho sa tu ale samozrejme rozdávajú trafiky, do pozícií verejných inštitúcií sa dostávajú ľudia, ktorí predtým boli naozaj len exoti alebo moderátori na nejakej dezinfoscéne. A na úrade vlády sa nám tu premávajú obžalovaní a obvinení. Vy proste ničíte všetko, čo túto krajinu drží pokope, a ukazujete mladým ľuďom, že ak chcú žiť v tejto krajine, tak musia len držať hubu a krok. A to je naozaj skvelá stratégia, pretože potom sa naozaj netvárte prekvapene, že vám tu zostanú len starí ľudia, o ktorých sa budete musieť starať, a oligarchovia. Ale tí oligarchovia budú vládnuť vám.
33. schôdza NR SR - 14.deň - B. popoludní
Dátum: 2025-04-15
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

131. Ďakujem za slovo. Tak ja oceňujem teda vašu výdrž, pán poslanec, a, samozrejme, aj tú vašu snahu nejakým spôsobom okresať tento paškvil z dielne Slovenskej národnej strany, aby tam nebol ten lobing, pretože ten by sme mali, samozrejme, prijať najmä pre návštevy Bödöra a jeho podobných na úrade vlády a nie pre mimovládne organizácie, ktoré naozaj vykonávajú bežnú občiansku aktivitu v prospech ľudí. V dôsledku tejto stupídnej úpravy by totiž také organizácie ako je napr. Poradňa pre občianske a ľudské práva, ktorá zastupuje najzraniteľnejšie skupiny obyvateľstva, bola považovaná tiež za lobistickú organizáciu a pritom je to organizácia, ktorá ako jediná na Slovensku zastupuje najzraniteľnejších Rómov a vďaka tejto organizácii máme naozaj jedinečné rozsudky napr. v oblasti segregácie alebo v oblasti nezákonných sterilizácií rómskych žien. Mimochodom robí také veci, ktoré by mal robiť tento štát a nerobí to. Bohužiaľ, tento váš návrh zákona ale stále nevyhodil tú nutnosť pre fyzické organizácie, aby tam teda boli zverejňované ich mená, čo jednoznačne zhorší prístup týchto organizácií k finančným zdrojom a to je ďalšia vec, ktorú je potrebné povedať, že tento štát nikdy nefinancoval v plnej miere ľudskoprávne organizácie tak, aby mohli vykonávať svoju činnosť, a to je presne aj dôvod, prečo sa utiekajú do zahraničia a prečo potrebujú mať donorov. Takže, viete, radšej sa pokúste podporiť mimovládne organizácie, aby mohli robiť naozaj službu tejto krajine napr. aj tým, že budú pripomienkovať dôležité zákony a obhajovať záujmy ľudí a nie ich ničiť. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

58. Ďakujem za slovo. No, kadečo sa my tu dneska dozvieme, predtým sme sa dozvedeli MVO-čky, čo platia Sorosa, a teraz sa dozvedáme, že mimovládky sú preto mimovládky, že sa nepodieľajú na vládnej moci, tak ja neviem. A združovať sa do organizácií a pomáhať chudobným, tak to je podľa pána poslanca v poriadku, teda keď majú mimovládky robiť to, čo by mal robiť štát a nerobí to, ale už nie je v poriadku, keď, samozrejme, mimovládky robia advokačnú činnosť, keď kritizujú kroky tejto vlády, pretože že vraj presadzujú ideológie, tak ste to povedal? Podľa vás je ideológia to, že na námestiach ľudia vykrikujú, že sú súčasťou Európskej únie, resp. že Slovensko má byť súčasťou Európskej únie? No tak ja sa fakt nestačím diviť, pretože podľa mňa je to základná demokratická hodnota. A pokiaľ viem, tak mimovládne organizácie odjakživa nastavovali zrkadlo tejto vláde a ja chápem, že sa to diktátorom ako vy nepáči. Ozajstným dôvodom, prečo sa táto vláda tak bojí toho mimovládneho sektora, je sila, ktorou disponuje práve na Slovensku mimovládny sektor. Neboli to náhodou občianski aktivisti, ktorí sa zaslúžili o víťazstvo Nežnej revolúcie a ktorí zvrhli totalitný režim? Tak je jasné, že vlády s takými autoritatívnymi alebo nacionalistickými tendenciami, ako má vláda SMER, môžu potom mimovládky vidieť ako hrozbu a práve preto sa nám snažia nahovoriť, že toto, čo tu celé predvádzajú, nie je nejaká cenzúra, ale je to len udržanie ich vlastnej, ja by som to nazvala, že propagandy. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

28. Ďakujem za slovo. Ja som si so záujmom vypočula vašu rozpravu, pán Glück, rovnako tak aj vaše tlačové konferencie, ktoré ste absolvoval s pani Kramplovou, s pánom Kaliňákom mladším či s pánom Gedrom, a musím povedať, že to bola studnica múdrostí. A vaše reči, ale, samozrejme, aj kroky celej tejto vlády sú ako z príručky arogantného diktátora, ktorého základným cieľom je zničiť demokraciu. A viete, Václav Havel povedal, že pravda a láska musia byť umlčané, ak má klamstvo a nenávisť vládnuť. A presne podľa tohto vzoru vy sa snažíte za každú cenu umlčať občianske organizácie, ktoré sú, samozrejme, veľmi nebezpečné, pretože podnecujú kritické myslenie a aktivizmus a, samozrejme, upozorňujú aj na pochybné kroky vlády, korupciu, papalášizmus, renty pre prokurátorov a tak ďalej. A preto takým tým prvým krokom je pod rúškom zvýšenia transparentnosti sprísniť kontroly financovania, čím, samozrejme, zvýšite byrokratické zaťaženie občianskych združení. A ruka v ruke s tým ide, samozrejme, očierňovanie, sú to agenti zahraničných mocností, sú financovaní Sorosom, americkou ambasádou, snažia sa rozvrátiť národné hodnoty. A ako to povedal pán Gedra na tej tlačovke? Sú nástrojom na ovplyvňovanie politík a spoločnosti s cieľom podporovať alebo poškodiť niektorej politickej strane. Tak chápem, že tou niektorou politickou stranou je asi SMER. No, je to jasný dôkaz, že vám nejde o transparentnosť, ale len o to umlčať svojich kritikov, no presne ako z tej príručky arogantného diktátora. (Potlesk.)
33. schôdza NR SR - 13.deň - B. popoludní
Dátum: 2025-04-14
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

92. Ďakujem za slovo. Ako vždy, Bea, veľmi rázne, trefné a vysoko odborné vystúpenie, za ktoré ti ďakujem. Vieš, mňa najviac mrzí to, že máme rok 2025 a my tu máme v parlamente zákon, ktorý ide sprísňovať možnosti, aby ženy mohli ísť na umelé prerušenie tehotenstva, ako by ženy na Slovensku mali super podmienky a super informovanosť v oblasti starostlivosti o reprodukčné zdravie. Tomuto nerozumiem, pretože realita je taká, že my v roku 2025 máme situácie, kedy sa ženy stávajú naozaj reprodukčnými turistkami vo svojej vlastnej krajine, a to práve kvôli tomu odmietnutiu poskytnúť základnú zdravotnú starostlivosť kvôli výhrade vo svedomí alebo kvôli nedostupnosti finančnej či geografickej, čo je faktom. Žena, ktorá je rozhodnutá, že pôjde na interrupciu ešte musí čakať tých zbytočných 48 hodín, čo je podľa mňa veľmi dehonestujúce, pretože žena keď má nejaký dôvod a rozhodne sa ísť na interrupciu, tak ja nechápem, prečo má čakať ďalších 48 hodín na niečo, o čom je rozhodnutá. To je ako keby sme žene povedali, že sa nevie správne rozhodnúť. To sa vie asi len muž. Ale pravda je taká, že ženy nejdú na interrupciu kvôli zábave. Idú tam kvôli tomu, že majú na to veľmi závažné dôvody. A tieto dôvody predsa najlepšie vie žena zdôvodniť, či sú závažné, a nie niekto iný. Tým, že sa budeme snažiť znižovať lehotu, tak nedôjde k poklesu interrupcií a dosiahneme jedine to, že ženy budú hľadať pomoc v inej krajine alebo sa napríklad vrátime do stredoveku, kedy boli interrupcie naozaj vykonávané neodborne. Miesto toho obmedzovania by sme naozaj mali stanoviť, staviť teda na sexuálnu výchovu k reprodukčnému zdraviu, napríklad ako predchádzať neželeným tehotenstvám a podobne, o čom sme tu už hovorili. Z nepochopiteľných dôvodov ešte aj proti tomuto zbrojíte. Tak ja už si myslím, že tu nejde o ochranu života, ale že je to len obyčajné....
33. schôdza NR SR - 13.deň - B. popoludní
Dátum: 2025-04-14
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

76. Ďakujem za slovo. Pani Záborská, ja úplne chápem a rešpektujem, že téma interrupcie je vaším životným poslaním a že to predkladáte, takéto návrhy zákonov, dlhodobo s tým zámerom, že to vychádza z vášho hodnotového presvedčenia aj z morálneho presvedčenia, a ja to chápem a akceptujem to. Zároveň ste povedala, že tento zákon nemá nikoho potrestať. Lenže chcem vám povedať, že tá realita je úplne iná, pretože práve návrhy takýchto zákonov z interrupcie robia výhernú lotériu. Kto má peniaze, kto má podporu, kto má zdravie, tak ten, samozrejme, si interrupciu bude môcť dovoliť, a ten, kto ich nemá, tak, bohužiaľ, si tú interrupciu dovoliť nebude môcť, má smolu. Možno viete, že v súčasnosti nie je interrupcia hradená zo sociálneho poistenia, takže žena, ktorá má dva týždne na to v podstate, lebo do tých šiestich týždňov sa dneska približne asi tak dozviete, či ste, alebo nie ste tehotná. Máte o dva týždne kratšiu dobu na to, aby ste urobili najzávažnejšie rozhodnutie vo svojom živote, aby ste naozaj získali 500 eur, ktoré pre mnohých nie je jednoduché získať, čiže sa budete môcť... musieť rozhodnúť, buď si necháte dieťa, o ktoré sa neviete postarať, alebo, bohužiaľ, pôjdete na interrupciu tiež, ktorú si nemôžete dovoliť. To sú veľmi závažné rozhodnutia. Potom musíte nájsť nejakú nemocnicu, ktorá nemá výhradu v svedomí, pretože dnes už platí aj to, že nielen samotní lekári si uplatňujú výhradu vo svedomí, ale dokonca celé nemocnice. A ak máte aj to šťastie, že najbližších, ja neviem, 100 km nájdete takúto nemocnicu, tak tam budete musieť cestovať napriek tomu, že nemáte dostatok peňazí, nie raz, ale dvakrát, pretože 48 hodín máte ešte čas ďalší na rozmyslenie. To je viete, podľa mňa je to dehonestujúce pre ženy, ako keby ženy nevedeli hneď v tom momente, keď sa rozhodnú, že teda... (Prerušenie vystúpenia časomerom.)
33. schôdza NR SR - 12.deň - A. dopoludnia
Dátum: 2025-04-11
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

138. Ďakujem veľmi pekne za vaše faktické otázky. Rada by som reagovala možno na pána Ledeckého. Máte veľkú pravdu v tom, že prioritná je odbornosť. Pokiaľ budú na pozíciách ľudia, ktorí nie sú odborníci a nerozumejú danej problematike, tak budú vždycky ľahkým terčom na zneužívanie. A na druhej strane však musím povedať, že je veľmi dôležité aj to, aby na úrade, ktorý zastupuje nejaké menšiny, bol Róm. My na Slovensku sme si tak akosi zvykli robiť veci od zeleného stola a bez participácie jednotlivých zložiek menšín, ktoré by tam mali byť. Myslím si, že na Slovensku máme dostatok rómskej inteligencie na to, aby mohli byť prizývaní do tvorby rôznych koncepcií, stratégií, a dokonca aby zastávali aj vrcholové pozície v našom štáte. Otázka je, či im je poskytovaná dostatočná príležitosť na to, aby mohli participovať. A to sa netýka teraz len menšín v oblasti Rómov, sú to aj menšiny v iných otázkach, či už maďarská, ktorá túto výsadu má, ale potom je to aj napríklad kvír menšina a podobne. Ja mám však pocit, že tu na Slovensku Rómov skôr vnímame ako nielen terč na rôzne politické útoky, ale aj ako dobrý objekt na biznis. Chudoba väčšinou je objektom na biznis. Nechceme začleniť týchto ľudí, ale skôr na nich zarábať. A, bohužiaľ, bola som svedkom aj toho, ako rôzni príslušníci majority, ktorí sa tvária, že pomáhajú rómskej menšine, tak naozaj reálne na nich len zarábajú. Aj minulý týždeň bola medializovaná správa o školách, ktoré naozaj vykazujú vysoké počty rómskych detí a potom na nich zarábajú, ale reálne tam tieto deti nechodia. Čiže mali by sme sa každý... (Prerušenie vystúpenia časomerom.)
33. schôdza NR SR - 12.deň - A. dopoludnia
Dátum: 2025-04-11
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

126. Ďakujem za slovo. Ja sa chcem v prvom rade poďakovať tebe, kolega, ale aj všetkým ostatným, ktorí teda vo faktických poznámkach pozitívne reagovali na toto uznesenie a celkovo sa ti chcem poďakovať za tvoju iniciatívu, lebo som presvedčená o tom, že je veľmi dôležité, aby aj z úst majority zaznievala téma podpory a pomoci a výzva k týmto veciam zo strany majority a nielen zo strany Rómov. Je to veľmi, veľmi dôležité, aby sme držali ako súdržná spoločnosť a pomáhali tým najchudobnejším, za to sa vám chcem naozaj srdečne poďakovať, aj za tvoju angažovanosť, pretože my vieme, že ako primátor si, teda máš za sebou aj praktické skúsenosti a efekty z tejto práce a môžeš byť inšpiráciou pre iných. Ja som sa tak zamýšľala nad tým, keď si rozprával a tú kritiku si vzniesol na úrad splnomocnenca vlády pre rómske komunity, že kde sa vlastne stala chyba, lebo v období, keď som ja pôsobila ešte na úrade, to bol rok 2005, 2006, 2007, tak vtedy ten úrad naozaj disponoval odbornosťou v porovnaní s tým, ako tá odbornosť je tam dnes, tak je to teda veľmi poľutovaniahodné, ako sa to zmenilo. A možno ten problém nastal aj kvôli tomu, že vtedy, keď som tam ja pôsobila, tak išlo o politicky nezávislú nomináciu, dokonca tam boli výberové konania na prijímaní na tento post. A až neskôr sa to stalo politickou nomináciou a je jasné, že ľudia, ktorí sú tam politicky nominovaní, tak stále držia pozíciu tej svojej vlády a vyberajú si teda ľudí vhodných na túto reprezentáciu. A keď sa pozrieme na všetky štyri vlády Roberta Fica, ako pristupoval k riešeniu marginalizovaných rómskych komunít a riešeniu chudoby, tak je jasné, že prečo si vybrali človeka ako súčasného splnomocnenca vlády pre rómske komunity. Nepotrebujú túto tému riešiť, nie je to pre nich priorita a nikdy nebola. A táto téma naozaj potrebuje, aby to bola premiérska téma. Lebo pokiaľ to nebude priorita, nič sa nezmení.